રાજીનામાની વાત 'લીક' થતાં અશોક ગેહલોતે ભરતસિંહનો ખુલાસો પૂછ્યો
નવગુજરાત સમય | Publish Date: Mar 21 2018 5:09AM
કોંગ્રેસ પ્રમુખપદેથી ભરતસિંહ સોલંકીએ અચાનક રાજીનામું ધરી દીધું હોવાની સોમવારે મોડી સાંજથી શરૂ થયેલી અટકળોને તથ્ય વિહોણી ગણાવીને ખુદ સોલંકીએ સમગ્ર પ્રકરણ પર પૂર્ણવિરામ મૂકવાનો પ્રયાસ કર્યો હતો, પરંતુ રાજીનામાની વાત 'લીક' થવાની ઘટનાને ગંભીરતાથી લઈને પ્રભારી અશોક ગેહલોતે પ્રમુખનો 'ખુલાસો' પૂછ્યો છે. બીજીતરફ કોંગ્રેસના વર્તુળોમાં જો અને તોની અટકળો વચ્ચે નવા પ્રદેશ પ્રમુખ તરીકે કોણ આવશે? તેની ચર્ચા પણ શરૂ થઈ ગઈ છે. આ સાથે પ્રમુખે હાઈકમાન્ડ પર 'દબાણ' લાવવા માટે કે 'સેફ પેસેજ' માટે આ દાવ ખેલ્યો છે અંગે પણ તરેહ તરેહની ચર્ચાએ જોર પકડ્યું છે.
સોમવારે મોડી સાંજે દિલ્હી પરત આવેલાં સોલંકીએ અમદાવાદ એરપોર્ટ પર જ મીડિયા સમક્ષ રાજીનામું આપ્યું હોવાનો ઈનકાર કર્યો હતો. જો કે, ખાનગી રીતે તેમણે એવી કબુલાત કરી હોવાનું ચર્ચાઈ રહ્યું છે કે, ૨૦૧૭ની વિધાનસભાની ચૂંટણીમાં કોંગ્રેસને સરકાર બનાવવા માટે જરૂરી બેઠકોથી ઓછી બેઠક મેળવી ત્યારે તેમણે કોંગ્રેસ અધ્યક્ષ રાહુલ ગાંધી સમક્ષ નૈતિક જવાબદારી સ્વીકારીને મૌખિક રીતે પ્રમુખપદ છોડવા માટેની ઈચ્છા વ્યક્ત કરી હતી.
જો કે, વિધાનસભાની ચૂંટણી બાદના બે-અઢી મહિના પછી અચાનક જ રાજીનામાની વાત ક્યા કારણોસર ફેલાવવામાં આવી કે જાણી જોઈને 'લીક' કરવામાં આવી હોવાની શંકાને આધારે પ્રભારી અશોક ગેહલોતે નારાજગી વ્યક્ત કરી પ્રદેશ પ્રમુખ સોલંકીને 'ખુલાસો' કરવા જણાવ્યું હોવાના સમાચાર વહેતા થયા છે. બીજીતરફ જો પ્રમુખપદેથી સોલંકીનું રાજીનામું સ્વીકારી લેવામાં આવે તો હવે પછી પ્રદેશ પ્રમુખ કોણ? તે અંગે પણ કોંગ્રેસના વર્તુળોમાં જોરશોરથી ચર્ચા શરૂ થઈ ગઈ છે. જેમાં પૂર્વ વિપક્ષી નેતા શક્તિસિંહ ગોહિલ, પૂર્વ સાંસદ જગદીશ ઠાકોર, સૌરાષ્ટ્રના સિનિયર નેતા, પૂર્વ સાંસદ અને ધારાસભ્ય કુંવરજી બાવળિયા, ઉત્તર ગુજરાતનું પીઠબળ ધરાવતા યુવા ધારાસભ્ય અલ્પેશ ઠાકોરના નામ બોલાઈ રહ્યા છે.
કોંગ્રેસ પ્રમુખ બે દિવસ બાદ વિદેશ પ્રવાસે જવા રવાના થવાના છે ત્યારે તેમના વિદેશ ગમન પહેલાં જ રાજીનામાની અટકળોના કોંગ્રેસમાં જ ઘેરા પ્રત્યાઘાત પડ્યા છે. કોંગ્રેસના વર્તુળોમાં ચાલતી ચર્ચામાં એવું પણ સંભળાઈ રહ્યું છે કે, પ્રમુખે મૌખિક રીતે રાજીનામું આપવાની ઈચ્છા વ્યક્ત કરી છે ત્યારે કોંગ્રેસ અધ્યક્ષ રાહુલ ગાંધી ગમે તે ઘ઼ડીએ પોતાની નવી ટીમ જાહેર કરે ત્યારે ગુજરાતને નવા પ્રદેશ પ્રમુખ મળી શકે છે. ગુજરાતમાં પ્રદેશ પ્રમુખની જવાબદારી સ્વીકારવા માટે પણ કેટલાક નેતાઓએ લોબિંગ આદર્યું હોવાનું જાણવા મળ્યું છે. અળબત્ત, પ્રદેશ પ્રમુખના રાજીનામા અંગે પ્રદેશના કોઈ નેતા હરફ ઉચ્ચારવા તૈયાર નથી.